作者:劉克莊
標題:賀新郎
內容:溪上收殘雨。倚畫欄、薄綿乍脫，日陰亭午。鬧市不知春色處，散在荒園廢墅。漸小白、長紅無數。客子雖非河陽令，也隨緣、暫作鶯花主。那可負，甕中醑。碧雲四合千巖暮。恨匆匆、餘方有事，子姑歸去。趁取群芳未搖落，暇日提魚就煮。嘆激電、光陰如許。回首明年何處在，問桃花、尚記劉郎否。公莫笑，醉中語。